Þegar fregnir bárust af því að tilraunaverkefni Reykjavíkurborgar um styttingu vinnuvikunnar yrði ekki framlengt , og myndi því enda í byrjun september , höfðu menn litla trú á því að slík afturför yrði raunin . Tilraunaverkefnið hafði verið í gangi síðan í október 2016 og hafði gefið góða raun . Fyrst nam styttingin fjórum tímum en seinna meir var hún minnkuð niður í þrjá . Það skipti sköpum fyrir starfsfólk hverfastöðvarinnar að komast fyrr heim . Þrátt fyrir að vinnuvikan hefði verið stytt um aðeins þrjá tíma gátum við tekið meiri þátt í fjölskyldulífinu . Við gátum sótt börnin í leikskólann eða skólann , farið í verslanir og almennt sinnt þeim hlutum sem gefa lífinu lit . Einnig urðu yfirmenn ekki varir við minni framleiðni í vinnu . Tilraunaverkefnið virtist því vera vel heppnað , enda öllum í hag . Þrátt fyrir þá góðu reynslu sem hafði gefist af vinnutímastyttingunni endaði verkefnið skyndilega , án þess að við fengjum nokkurn rökstuðning fyrir því að það gæti ekki haldið áfram . Eftir að vinnudagurinn lengdist aftur upp í níu og hálfan tíma breyttist margt til hins verra . Foreldrar gátu ekki lengur sótt börn í skóla - og leikskólastarf , andleg þreyta jókst og erfiðara reyndist að sinna öllu öðru en vinnunni . Það má því segja að vinnustaðurinn hafi hratt farið úr því að vera fjölskylduvænn yfir í það að vera nær fjandsamlegur fjölskyldu - og einkalífinu . Við svöruðum ótal viðhorfskönnunum sem lagðar voru fyrir starfsmenn Reykjavíkurborgar á meðan vinnutímastyttingin var í gildi . Eftir að styttingunni lauk hefur viðhorf okkar gagnvart starfinu ekkert verið kannað . Starfsmenn Hverfastöðvarinnar . Efling Nú stendur Efling í kjarasamningum við Reykjavíkurborg og illa hefur gengið að ná sáttum . Þrátt fyrir þessa góðu útkomu úr tilraunaverkefninu virðist vera lítill sem enginn vilji af hendi Reykjavíkurborgar til þess að hafa vinnutímastyttinguna inni í kjarasamningum . Lengd vinnudagsins hefur verið starfsmönnum hér ofarlega í huga síðan vinnutímastyttingin var tekin af . Missirinn af þessum verðmæta frítíma hefur reynst mörgum þungur . Við höldum þó flestir enn í vonina um að í kjarasamningsviðræðunum náist sátt um raunverulega vinnutímastyttingu og að hlutirnir færist aftur í svipað horf og á meðan á tilraunaverkefninu stóð . Með bestu kveðju , starfsmenn Hverfastöðvarinnar á Njarðargötu . Höfundur er trúnaðarmaður Hverfastöðvarinnar við Njarðargötu .